**301.IKINYARWANDA KIBONEYE**

# Imbumbe ya 1.GUKORESHA NEZA UBUVANGANZO GAKONDO ASHYIKIRANA N’ABANDI

**INSHOZA Y’UBUVANGANZO:** Ubuvanganzo ni ijambo ry’inyunge rigizwe n’amagambo abiri ariyo: Kuva=guturuka cyangwa gukomoka ndetse n’inganzo = aho ababumbyi bakura ibumba. Mu rurimi,ubuvanganzo ni igice cy’ururimi kiga ibijyanye n’ubuhanzi/ubuhimbyi.

**ubuvanganzo gakondo**

**I. Amateka y’ubuvanganzo Nyarwanda.**

Haba mu Rwanda n’ahandi hari igihe hatariho uburyo bwo kwandika. Inyandiko rero yaje hanyuma ihindukira ubuvanganzo ububiko bw’agatangaza. Ibyo rero bitumye habaho imigabane ibiri mu mikorere y’ubuvanganzo ariyo: **Nyemvugo** na **Nyandiko**.

### Ubuvanganzo Nyemvugo:

Ubu ni ubuvanganzo bukozwe mu mvugo gusa aho rubanda bahererekanya ibyo bahanze batanditse bakoresheje uruhererekane ***munwa-gutwi***. Iki ni cyo gihimba kinini cyaranze Ubuvanganzo Nyrwanda.

 Byinshi rero byahererekanwaga mu buvanganzo bw’iwacu twavugamo:

- **Ibisigo**

– **Ubwiru**

– **Ibisakuzo**

– **Ibyivugo**

– **Ibisingizo**

– **Insigamigani**

-**Imigani**:**miremire** n’**imigufi**…

* + **Ubuvanganzo Nyandiko:**

Ubu ni ubuvanganzo bwadutse nyuma y’aho Abazungu baziye bazanye n’inyandiko. Uretse kwandika ibyari byarakozwe mu gihe cy’ubuvanganzo nyemvugo rero, ubuvanganzo nyandiko bwakungahaje ubuvanganzo nyarwanda.

Twavugamo nk’ubwanditsi bw’**inkuru ngufi** n’**inkuru ndende** n’**Ikinamico**.

Ibindi byose ni ibyo twabonye muri Nyemvugo banditse.

* Abanditsi bamamaye mu buvanganzo nyarwanda twavuga:

1. **Padiri Alegisi Kagame**: yanditse -***Inganji Karinga***,

***-Umuririmbyi wa Nyiribiremwa***,

***-Isoko y’Amajyambere***,

***Indyoheshabirayi*** n’ibindi byinshi.

1. **Musenyeri Aloys Bigirumwami**: Afatanyije na **Padiri Baritazari** banditse

***- Imigani miremire,***

***- Imigenzo n’imiziririzo ya Kinyarwanda,***

***- Icara nkumare irungu***…

1. **Rugamba Sipiriyani**: Yanditse indirimbo inyinshi zikaririmbwa n’Amasimbin’Amakombe:

***- Cyuzuzo***,

***- La poésie face ἁ l’Histoire, n’ibindi byinshi.***

**4. Gasimba François Xavier**: Yanditse:

**-Indege *y’Ubumwe Rwanda rw’Ubu***,

**- Isezera rya Kigeri n’ibindi.**

**- Isiha rusahuzi,....**

1. **Charles Kayumba**: Yanditse:

*-* ***La poésie heroïque Rwandaise****,*

n’ibindi.

* + - **INGERI Z’UBUVANGANZO NYARWANDA**

**Ubuvanganzo nyarwanda bugabanyijemo ingeri ebyiri(2):**

Ubuvanganzo nyabami n’ ubuvanganzo bwo muri rubanda.

**I. Ubuvanganzo nyabami:**

Iki gice cy’ubuvanganzo gikubiyemo ubuhanzi bwabaga bugenewe ab’ab’i bwami gusa.

## UBUSIZI:

Iyi ni ingeri yakungahaje bikomeye ubuvanganzo bw’u Rwanda. Ikaba yarakomotse ku mugabekazi w’umutsindirano wa Ruganzu II witwaga **Nyirarumaga**. Akaba ahanini yarayihangiye kugira ngo ibike amateka y’ingoma bityo umwami ajye ashobora kumenya neza amateka y’abami bamubanjirije.

Kubika amateka ariko si cyo cyabaye umumaro w’ubusizi gusa kuko banabusingirishaga ingoma iyi n’iyi. Bakabukoresha bahimbaza intsinzi ku rugamba cyangwa bafata mu mugongo umwami n’ingabo mu gihe babaga batsinzwe urugamba.

**AMOKO Y’IBISIGO NYARWANDA**

1. **IKOBYO /IKUNGU:**

## Ni ubwoko bw’ibisigo bigiye umujyo umwe bitagabanyijwe n’inyikirizo.

## **Urugero:**Naje kubika u Burundi, ...

## **IBYANZU:**

Ni ibisigo bisingiza abami bitagombye kubakurikiranya cyangwa gutinda ku mazina yabyo. Na byo rero bikagira inyikirizo iyitwa ***icyanzu*** ari na yo nkomoko y’izina ry’ubwoko bw’ibisigo by’ **ibyanzu**.

**Urugero:** Naje kubara inkuru

## **IMPAKANIZI:**

Ni ibisigo byarataga ibikorwa by’abami ariko bikagenda bigira inyikirizo. Iyo nyikirizo ikajya iza uko barangije ibikorwa by’umwami runaka. Iyo nyikirizo rero akaba ari yo yitwa ***Impakanizi*** ari na yo nkomoko y’izina ry’ubwoko bw’ibyo bisigo. (**Urugero**: Ukwibyara),

## Ikitonderwa 1:

Abasizi ahanini babaga mu miryango yabugenewe, maze ikitwa ***INTEBE Y’ABASIZ***I.

Wasangaga umusizi runaka yarabiragaga abana be maze bikaba uruhererekane bityo.

Abasizi babayeho twavuga ni nka:

**- Nyiraruganzu II Nyirarumaga**,

**- Nsabimana**,

**- Bagorozi**,

**- Karimunda**,

**- Musare**,

**- Nyakayonga**,

**- Singayimbaga**,

**- Muguta**,

**- Muhabura**,

**- Nyamugenda**,

**- Sekarama,** n’abandi

## IKITONDERWA 2

Kuri ubu ntabwo iyi ngeri igikoreshwa kuko mu Rwanda nta bami bagihari(bakuweho na Repubulika). Bityo rero ugerageje gutunganya icyakiswe igisigo kuko atagira uwo cyaturwa, kitwa umuvugo.

## **2.IBYIVUGO**

Ibyivugo byari ibisingizo by’ingabo aho ingabo zirataga ibigwi n’ibirindiro zagiye zigira ku rugamba uru n’uru. Umuntu yirataga ashingiye ku babisha yabaga yarishe ku rugamba uru n’uru. Hakaba ubwo yabaga **yaragarukiye** utsikiye mu isubira inyuma ry’ingabo ku rugamba, ubundi kandi akaba yakwirata uwo **yimanye** ku rugamba umubisha amusumbirije.

Ibi ahanini byari ibyo mu gihe u Rwanda rwari rukiyubaka bahora mu ntambara bigarurira impugu zari zirukikije. Uyu munsi rero kuko atari abantu bose batabarira igihugu,umuntu yasingiza ibindi bikorwa by’ubudashyikirwa nko kurusha abandi ku murimo, ubutiganda mu gikorwa iki n’iki n’ibindi.

### Amoko y’ibyivugo:

* **ININGWA**: ni ibyivugo bigufi kandi bigiye umujyo umwe bikarangira bityo.

**Urugero**: *Inshyikanya ku mubiri*.

* **IMYATO**: Ni ibyivugo birebire ku buryo bigenda bigabanywamo ibika,

ibyo bika akaba ari byo byitwa ***imyato***.

**Urugero**: *Inkatazakurekera.*

***Ikitonderwa:***

- nganzo y’ibyivugo ntiana n’impeta z’ubutwari zambikwaga ingoba mu rwanda rwo hambere. Dore uku zari ziteye:

* ***UMUDENDE***: ni impeta yahabwaga intwari yishe ababisha barindwi(7) ku rugamba.
* ***IMPOTOR***E: ni impeta yahabwaga intwari yishe ababisha cumi na bane(14) ku rugamba.
* ***GUCANA URUTI*** : ni impeta yahabwaga intwari yivuganye ababisha cumi na bane(14) ku rugamba. Bene iyi ntwari ntiyasubiraga ku rugamba;yabaga ibaye intwari y’ikirenga.

Mu buvanganzo nyarwanda nyabami kandi dusangamo ***ubwiru,ubucurabwenge n’amazina yinka.***

**II. Ubuvanganzo bwo muri rubanda:**

Iki gice cy’ubuvanganzo ni cyo rubanda rwose ruhuriyeho; ni cyo abantu bose bisanzuriramo mu buhanzi bwabo. Dore zimwe mu ngeri z’ubuvanganzo gakondo bwo muri rubanda:

## IMIGANI MIGUFI

Umugani mugufi ni imvugo ngufi ariko ifite igisobanuro kirekire.

## Inkomoko y’imigani migufi

Imigani y’imigenurano igira inkomoko zitandukanye. Hari ikomoka ku migani miremire hakaba n’ikomoka ku mateka; cyokora hari n’imigani ikomoka ku bantu batazwi.

###### **Imigenurano ikomoka ku mateka**

Imigenurano ikomoka ku mateka ni yo yitwa «insigamigani»

###### Urugero : **Utabusya abwita ubumera, incyuro mbi yasubije Nkundiye iwabo,…**

#### **Imigenurano ikomoka ku migani miremire**

Iba ikomoka ku bintu by’amayobera, ibitangaza n’amakabyankuru.

###### Urugero : **Ubugiraneza bw’inkware bwayigonze ijosi**

*Igihe kimwe umusozi warahiye, inkware yari kuri uwo musozi irigurukira ngo ihunge umuriro. Inzoka irayihamagara iti: “Nyabuneka Nkware ntunsige muri aka kaga reba ukuntu nange wangurukana.” Inkware iremera iyizingira ku ijosi irayihungisha. Bigeze ku wundi musozi inkware isaba inzoka kujya hasi ngo yigendere inzoka iti: “Sinkurekura nakugeze ku ngusho!” Inzoka iniga inkware irayica izize ubugiraneza bwayo. Aho ni ho hakomotse uwo mugani w’umugenurano. Birumvikana ko wakomotse ku nkuru itarabayeho kandi irimo amakabyankuru; ari na yo mugani muremure.*

### Zimwe mu ngero z’imigani migufi:

* Utazi ubwenge ashima ubwe
* Ubuhake bwananiranye bukukisha umugabo ikijyaruguru
* Umwana w’undi abishya inkonda
* Ufite gisegura anaga ijosi
* Uwagumiwe n’amenyo ahagamwa n’amazi
* Ugumiwe n’urushako ishavu arigira impamba
* Ntugakangwe n’ibigo binini haba ibitunzwe n’ibibogeri.
* Ntugakangwe na ndisize wenda yaba ari amasabano.
* Uboneye ishyano mu ishyamba abaza inkima n’inkende.
* Ubwira bwiriza ubusa.

### Ingero z’imigani migufi isobanuye

* **Uwitonze akama ishashi:** ushoboye kwihangana agategereza agera ku kiza yashakaga.
* **Akanyoni katagurutse ntikamenya iyo bweze:** utahagurutse ngo arebe icyo ahandi bamurusha, ntamenya aho umukiro uherereye. Uwo mugani bawuca igihe wababariye iwanyu, watirimukira ahandi ukahakirira, nibwo bavuga bati: “Akanyoni katagurutse ntikamenya iyo bweze”.
* **Umwambari w’umwana agenda nka se:** abato bakunda kwigana abakuru, iyo rero bafite imico myiza ni yo bigana na bo ikabaranga.
* **Inyana ni iya mweru:** imico myiza cyangwa mibi bayikomora (bayica) ku babyeyi.
* **Ingendo y’undi iravuna:** kwigana imico y’undi si byiza kuko ishobora kugushyira mu bibi

cyangwa ibyago.

* **Imbuto y’umugisha yera ku giti cy’umuruho**: ni ngombwa kwemera kuvunika ukihanganira ingorane uhura na zo kugira ngo ugere ku cyo ugamije.
* **Gushaka ni ugushobora**: iyo ufite ubushake icyo wifuza ukigeraho.
* **Imbyeyi isuzumirwa ku cyansi:** inka isuzumwa n’umukamo. Iyo yatubije amata cyangwa ikayabura nibwo bamenya ko irwaye. N’umuntu asuzumirwa ku murimo. Iyo yananiwe nibwo bamenya ko nta cyo ashoboye.
* **Umugezi w’isuri urisiba:** iyo ugenda ukomeza kongera imico mibi amaherezo ni wowe.

## 2. IMIGANI MIREMIRE:

* Ni ingeri y’ubuvanganzo ishingiye ku kuvuga ibitarabayeho(ibihimbano ). Akenshi iba yuzuye amakabyankuru. Imimaro yayo mu muco nyarwanda ikaba ari iyo Gutarama, Guhugura no kwigisha. Nibwo bwari uburyo gakondo bwo kuyobora imyumvire ya rubanda uhereye mu buto.

### Amagambo atangira umugani

### ***‘‘ Reka ngucire umugani nkubambuze umugano n’uzava ikantarange azasange ubukombe bw’umugani buziritse ku muganda w’inzu.***

### ***Harabaye ntihakabe, harapfuye ntihagapfe hapfuye imbwa n’imbeba, hasigaye inka n’ingoma. Ubusa bwaritse ku manga, umuyaga urabwarurira, uruvu ruravugiriza, agaca karacuranga,Nyiramusambi isabagirana inanga.’’***

***Kera habayeho…,*** Maze mu gusoza ugasoresha **sijye wahera.**

## IKITONDERWA

Cyaraziraga mu Rwanda guca imigani ku manywa. Nyirantarengwa bashyiragaho ngo ni uko umuntu yashoboraga guhinduka umuserebanya. Ariko ikigaragara kandi nk’uko tubikesha Musenyeri Aloys BIGIRUMWAMI mu gitabo yanditse cy’Imigani miremire, ngo byabaga ari ukugira ngo ku manywa rubanda bite murimo.

## 3. IBISAKUZO

Ni isobekeranya ry’amagambo rityaza intekerezo aho umuntu umwe asobeka amagambo undi agasabwa gufindura icyo ayo mapfundo agamije kumenyekanisha.

## ***Ingero z’ibisakuzo:***

**USAKUZA**: **UFINDURA**

***Sakwe sakwe***!: **Soma!:**

* Nshoye Gitare nkura Gaju ***Umutsima w’amasaka***
* Icara nkubwire  ***Ivunja***
* Nyakubahwa arara munzu ubwanwa buri hanze ***Ikigori***
* Dore so arahise n’ibikote bibi ***Ikivumvuri***
* Ca bugufi ngutume ikuzimu ***Umugondoro w’igishyimbo***
* Nyirabugenge n’ubugenge bwayo  ***Inka kuba umukara igakamwa ayera***.

## 4. INSIGAMIGANI

**INSHOZA**

Insigamigani ni ingeri y’ubuvanganzo bwo muri rubanda zikubiyemo ibitekerezo bifatiye ku muntu wakoze ikintu iki n’iki cyangwa se ikintu cyabaye mu gihe runaka bigahinduka iciro ry’umugani ukomeza gukoreshwa

## AMOKO Y’INSIGAMIGANI

* **Insigamigani Nyirizina**: Ni ibyabaye bigakorwa n’umuntu uzwi, wabayeho mu mateka;bigasigara ari umugani ukoreshwa muri rubanda.

### Urugero:

* Yarushye uwa Kavuna.
* Habe na Mba
* Amagambo yahariwe Nankana

- Yagiye Burundu.

* + **Insigamugani Nyitiriro**: Insigamigani nyitiriro ni ibindi rubanda baba baragenuriyeho bakabigira iciro ry’imigani ariko atari byo byabivuze cyangwa se byabikoze.

### Urugero:

* Gikeri bati “Mutahe na ntashya!” kiti mpurira he n’ibiguruka?
* Mpyisi ati ‘‘Ko kuvuga ari ugutaruka nkaburiya Musheru ipfana iki na Mutamu?”

Imbumbe 2. GUKORESHA IKINYARWANDA KIBONEYE AGARAGAZA IBYIZA BY’UBURINGANIRE N’UBWUZUZANYE, ITANDUKANIRO RY’AMAZINA BWITE N’AMAZINA RUSANGE N’IMITERERE Y’ISANISHA RYO MU BISEKURU.

## **1.** IZINA MBONERA GAKONDO

Izina mbonera gakondo ni izina risanzwe mu rurimi rw’Ikinyarwanda atari amatirano.

**Ingero :**- Umuhungu, amazi, umuriro,Kalisa

### **UBUMWE N’UBWINSHI**

Izina rusange rishobora kuba mu bumwe (rikavuga ikintu kitarenze kimwe, umuntu utarenze umwe) cyangwa rikaba mu bwinshi (rikavuga ibintu birenze kimwe cyangwa abantu barenze umwe).

**No ijambo ubumwe ubwinshi**

|  |  |  |  |
| --- | --- | --- | --- |
| 1 | Ishuri | ishuri | amashuri |
| 2 | umurimo | umurimo | imiriro |
| 3 | umwenda | umwenda | imyenda |
| 4 | akarere | akarere | uturere |
| 5 | umukecuru | umukecuru | abakecuru |

### Ikitonderwa:

Hari amazina utavugira umubare n’ubwo mu ntego usanga amwe yaba ay’ubumwe andi akaba ay’ubwinshi.

|  |  |  |
| --- | --- | --- |
| Ingero: |  | |
| **No** | **Ahora mu bumwe** | **Ahora mu bwinshi** |
| 1 | isuku | Amahoro, amahane |
| 2 | imvura | Ubuntu, ubukire |
| 3 | ipfunwe | Ubwenge, ubukene |
| 4 | ituze | Ubwiza, ububasha |
| 5 | isuri | Amagepfo, impuhwe |
| 6 | ijuru | Amajyambere, inzozi |
| 7 | isi | Ubumuga, isoni |
| 8 | urubura | Amazi, ubuki |

 Hari amazina agaragaza ubumwe cyangwa ubwinshi iyo ari mu nteruro:

**Ubumwe**: inka yororewe mu kiraro itanga umusaruro mwinshi.

**Ubwinshi**: inka zororewe mu kiraro zitanga umusaruro mwinshi.

* Hari amazina agira ubwinshi bunyuranye: inzu-amazu, ubwato- amato, inzira- amayira.

b) **Uturemajambo (intếgo) tw’izina mbonera rusange**

Izina mbonera gakondo rigira uturemajambo dutatu:

* + Indomo(D),Indanganteko( RT) n’Igicumbi (C)

## INDOMO (D)

Indomo ni akaremajambo kagizwe n’inyajwi iterura izina(ibanziriza izina).

Izina rishobora gutakaza indomo iyo ritangiriwe n’impakanyi NTA cyangwa ukarikoreshaho akajambo kabaza **ki**. Ushobora no kwifashisha amagambo ahamagara **yewe**, **mbe**, **wa**…..**we**, cyangwa ikinyazina ndafutura **ndi**.

Ingero:

* + Inka… ……..Nta nka
  + Ikibindi ……Nta kibindi
  + Urudodo ……Rudodo ki?
  + Umugore… Mugore ki?
  + Umwana… …Mbe mwana wa?
  + Umugabo …Wa mugabo we?
  + Umuja… …Undi muja.
  + Abahinzi ….Mwa bahinzi mwe?

Uturemajambo twagiye dutakara ari two **i, u, na a**; ni Indomo.

## IGICUMBI (C)

Iyo ugoragoje izina mbonera uritubya uritubura, ugashyira mu bwinshi no mu bumwe; mbese Ukarigaragura; hari agace karyo kagenda kagaruka bityo kakitwa ***IGICUMBI***.

### Urugero:

* Umuntu: aba**ntu** – utu**ntu** – uru**ntu** – iki**ntu**

Nurora urasanga ‘‘***ntu*’’** yakomeje kugaruka.

## iii. INDANGANTEKO (RT)

Iyo umaze kugoragoza ukabona indomo ndetse n’igicumbi, akaremajambo gasigara hagati ya kitwa ***Indanganteko***. Kakaba ari ko kamenyesha inteko ijambo riherereyemo.

## URUTONDE RW’INDANGANTEKO Z’AMAZINA.

Nt1.-**mu**- Umusore mugufi aragaragara ndamubona

Nt2. -**ba**- abasore bagufi baragaragara ndababona

Nt3. -**mu**- umurima munini uragaragara ndawubona

Nt4. -**mi**- Imirima minini iragaragara ndayibona Nt5. -**ri**- Iriba rigufi riragaragara ndaribona

Nt6. -**ma**- Amariba magufi aragaragara ndayabona Nt7. -**ki**- Ikibabi kinini kiragaragara ndakibona

Nt8. -**bi**- Ibibabi binini biragaragara ndabibona.

Nt9. -**n**- Inka nini iragaragara ndayibona

Nt10. -**n**- Inka nini ziragaragara ndazibona

Nt11.-**ru**- Urukwavu runini ruragaragara ndarubona Nt12.-**ka**- Akabati kagufi karagaragara ndakabona. Nt13. -**tu**- Utubati tigufi turagaragara ndatubona.

Nt14.-**bu**- Uburo bugufi buragaragara ndabubona.

Nt15. -**ku**- Ukuguru kugufi kuragaragara ndakubona. Nt16. -**ha**- Ahantu hagufi haragaragara ndahabona.

***IKITONDERWA 1***: Kuri izi nteko 16 hiyongera ho inteko eshatu z’indangahantu.

Nt17. **Ku** (kuri) - ku ishuri, kuri Muhazi

Nt18**. Mu** (muri) - mu nzu, muri Mata hagwa imvura nyinshi,

Nt19**. I** - I Gikondo, imuhira, epfo, ejuru, iburasirazuba…

### Ikitonderwa 2

* Isanisha rituma umuntu ashobora gutandukanya inteko z’amazina ahuje indanganteko nka nt1 na nt3, nt9 na nt10.

### Ingero:

* **Umugabo** ***mu***gufi aragaragara ndamubona (Nt.1)
* **umugozi *m***ugufi uragaragara ndawubona. (Nt.3)
* **Ihene** ***n***ini iragaragaraa ndayibona. ((Nt.9)
* **Ihene** ***n***ini ziragaragara ndazibona. (Nt.10)
* **Ibuye** ***r***inini riragaragara ndaribona. (Nt.5)

Bene ayo mazina ntagaragaza inteko nyirizina aherereyemo iyo atasanishijwe mu mu nteruro.

### Ingero

* Ihene (nt.9, 10)
* Isuka, inzu (nt.9, 10)
* Intebe (nt.9, 10)
* Inzu (nt9, 10)
* Imbumbe ya 3: GUKORESHA IKINYARWANDA KIBONEYE UWIGA AGARAGAZA KO YUMVA UMWANDIKO KU NSANGANYAMATSIKO Y’UBURENGANZIRA BW'UMWANA NO KUGARAGAZA AMATEGEKO Y’IGENAMAJWI MU IZINA MBONERA.

## AMATEGEKO Y’IGENAMAJWI

Mu gushaka uturemajambo tw’amazina haba ubwo dusigarana ibice bitasubirana ngo bigarure rya jambo tuba twahoranye. Iyo bimeze bityo hari amategeko agena uburyo ayo magambo yashobora gusubira uko yahoze akitwa ‘‘**amategeko y’igenamajwi ’’**.

### Zimwe mu ngero z’amategeko y’igenamajwi:

1. Umwami: u-mu-ami ( u→w/-J)
2. Amanyo: a-ma-inyo (a+i→e
3. Abana: a-ba-ana (a→ ø /-J)
4. imana: i-n-mana ( n→ ø/-m )
5. Inuma: i-n-numa ( n→ ø /-n )
6. Ibyatsi: I - bi -atsi ( i→y/-J )
7. Imboga: i-n-boga ( n→m/-b )
8. Insinga: i- n – tsinga (t → Ø/ n – s)
9. Udukoni: u-tu-koni ( t→d/-GR )
10. Inanga: i-n-nanga ( n→Ø/n- )
11. Igikari: i- ki -kari ( k→g/-GR )
12. Induru: i-n-ruru ( r→d/n- )
13. Inshuro: i- n -curo ( c→sh/n- )
14. Imfizi:i-n-pfizi ( n→m/-p , p→f/m- )
15. Impu : i– n -hu (n→m/- h, mh→mp mu myandikire)
16. Imfizi : i– n -pfizi ( n → m/ - p, p→Ø/m-f)
17. Icyari: i – ki – ari (i→y/- J, ky→ cy mu myandikire)
18. Inzara: i-n-yara (y→z/n-)
19. Inzabya: i-n-abya (ibicumbi bifata ‘‘**Z’’** munteko ya cumi)

### Amazina y’amatirano :

Ni amazina ururimi ruba rwaratiye/rwarakuye mu zindi ndimi.

**Ingero :**- Ishati rikomoka ku Cyongereza **« Shirt »**

* Ishuri rikomoka ku Kidage **« Schule »**
* Imodoka rikomoka ku Cyongereza **« motor-car »**
* Umushoferi, rikomoka ku Gifaransa “**chauffeur”**
* Isaha, rikomoka ku Giswahili **“saa”**

- Ikaye, rikomoka ku Gifaransa **“cahier”**

**AMASANO YO MU MURYANGO**

|  |  |  |  |
| --- | --- | --- | --- |
| **ISANO** | **NYAKUVUGA** | **NYAKUBWIRWA** | **NYAKUVUGWA** |
| Umubyeyi  w’umugabo | Data | So | Se |
| Umubyeyi  w’umugore | Mama | Nyoko | Nyina |
| Umuvandimwe muhuje igitsina | -Murumuna (uwo uruta)  -Mukuru (ukuruta) | - | - |
| Umuvandimwe mudahuje igitsina | -Mushiki (iyo ari umukobwa  -Musaza (iyo ari umuhungu) | - | - |
| Se wa so cyangwa wa  nyoko | Sogokuru | Sogokuru | Sekuru |
| Nyina wa so cyangwa  wa nyoko | nyogokuru | Nyogokuru | Nyirakuru |
| Sekuru wa so cyangwa  wa nyoko | Sogokuruza | Sogokuruza | Sekuruza |
| Mushiki wa so | Nyogosenge | Nyogosenge | Nyirasenge |
| Musaza wa nyoko | Marume | Nyokorome | nyirarume |
| Mukuru cyangwa  murumuna wa so | Data wacu | So wanyu |  |
| Murumuna cyangwa  mukuru wa nyoko | Mama wacu | Nyoko wanyu | Nyina wabo |
| Murumuna cyangwa mukuru w’umugore  wawe | Umugore wacu | Umugore wanyu | Umugore wabo |
| Musaza w’umugore  wawe | Muramu | - | - |
| Mushiki w’umugabo  wawe | Muramukazi | - | - |
| Umwana wa musaza  wawe | Umwisengeneza | - | - |
| Umwana wa mushiki  wawe | Umwishywa | - | - |
| Umwana wa  nyogosenge | Umubyara | - | - |
| Umugabo w’umukobwa | Umukwe | - | - |

|  |  |  |  |
| --- | --- | --- | --- |
| wawe |  |  |  |
| Umugore w’umuhungu  wawe | Umukazana | - | - |
| Se w’umugore cyangwa  w’umugabo wawe | Databukwe | Sobukwe | Sebukwe |
| Nyina  w’umugorecyangwa w’umugabo wawe | Mabukwe | Nyokobukwe | Nyirabukwe |
| Abayeyi b’umukwe  cyangwa b’umukazana wawe | Bamwana | - | - |
| Uwo mwashatse  mumuryango umwe | Musanzire | - | - |

**Ikitonderwa**: Imyanya irimo utunyerezo biravuga ko babivuga nk’uko byavuzwe mu mwanya wa nyakuvuga.

# Imbumbe Ya 4. GUKORESHA IKINYARWANDA KIBONEYE UWIGA AGARAGAZA UBURYO BUNYURANYE BWO KURWANYA INDWARA NO GUSOBANURA INTÊGO N’AMATEGEKO Y'IGENAMAJWI MURI NTERA.

## 2. NTERA

**a. Inshoza ya ntera**

Ntera ni ijambo rigaragira izina, rikerekana imimerere, ingano n’imiterere yaryo.

**b. Uturango twan ntera**

* + Ntera yisanisha n’izina biri kumwe igafata indanganteko yaryo ho indangasano.

**Ingero:** - Iyi nzu ifite ibyumba **bi**gari.

* + - Umusore **mu**nini kandi **mu**gufi.
    - Nahuye n’umukobwa **mu**to muto kandi ufite umusatsi **mu**remure.
  + Ntera igaragaza indanganteko y’izina igaragiye.

**Ingero:** - Iryinyo **ri**nini.

-Indirimbo **n**shya.

* + Mu nteruro, Ntera yisanisha n’izina igaragiye ikinjira mu nteko z’amasano izina igaragiye ririmo, bityo ntera ikaba ari ijambo rishobora kwinjira mu nteko zose z’amasano.

**Ingero:**- Umukobwa mugufi. ( nt 1)

- Abahungu bagufi. (nt 2)

-Imyenda migufi. (nt 3)

* + Iyo Ntera ifashe indomo ihinduka izina ntera.

**Ingero:** -Nta **mwiza** nk’**umubi** wumva.

-**Umuto** niwe waje.

-**Abarebare** bajye inyuma.

-A**bakuru** n’abato bose baze.

## **Uturemajambo twa ntera**

Ntera igira uturemajambo tubiri: **Indangasano n’igicumbi**.

### Indangasano

Indangasano (RS) ni igice cya ntera gihinduka bitewe n’izina bijyanye. Indangasano ya ntera isa n’indanganteko y’izina igaragiye.

Ingero: Umuhanzi **mushya** yasohoye indirimbo **nziza**.

**Mushya** :mu-shya

**Nziza :** n-iza (igicumbi gifata **z** mu nt.10)

### Igicumbi

Igicumbi (C) ni igice kidahinduka na rimwe.

Ingero: -Umugore munini. mu-**nini**

-Abagore banini. ba-**nini**

## Ibicumbi bya ntera ni ibi bikurikira.

### Igicumbi urugero igicumbi urugero

**1. - inshi** Abana benshi 13 **- zima** Umwana muzima

**2. - iza** Inka nziza 14 **- shya** Insengero nshya

**3. gari** Inzu ngari 15 **- shyashya** Imyenda mishyashya

4.- **ke / - keya** Abana bake,bakeya 16 **- bi** Abantu babi

**5. -to** Igiti gito 17 **- nini** Imirima minini

**6. - toto** Igiti gitoto 18 -**kuru** Umuntu mukuru

7. -**to – to** Umugore mutomuto 19 - **tagatifu** Ahantu hatagatifu

**8. - toya** Umuhungu mutoya 20 - **re-re** Umusore muremure

**9. - hire** Umunsi muhire 21 **- gufi** Umwari mugufi

**10. -bisi** Ibyatsi bibisi 22 **- sa** ibijumba bisa

**11. -taraga** Umukozi mutaraga 23 **- sa -sa** uburo busabusa

1. **-niya** Ingirangingo niya 24 **- tindi** Umutego mutindi

***Ikitonderwa***:

* Igicumbi **-re** na –**to** byisubiramo ku buryo bifata indangasano 2.

**Ingero: Igihe kirekire**: ki-re – ki –re Umusore **mutomuto**: mu-to-mu-to

 Igicumbi **–gufi**, **-ke**, **-to** bishobora gukorana n’akajambo **ya**.

**Ingero:** umuntu ***mugufiya***, amazi ***makeya.***

 Igicumbi **–niya**, gishobora kugira impinduranteko nyinshi

**Ingero:** -nuya, -nzinya, -niniya, -nunuya, -nziginya, -nzunyu, -nzugurunya

* Igiti kinzugurunya.

## **Umumaro wa ntera**.

 Ntera igira umumaro w’imfutuzi y’izina igaragiye.

**urugero:** Umuhungu muremure.

 Ntera idasanishije igira igicumbi cya ntera ariko indangasano yayo ntiyisanisha n’indanganteko y’izina bijyanye.

**urugero:** - Nta mubyeyi gito ubaho.

### . **Uturemajambo n’amategeko y’igenamajwi muri ntera**

Amategeko y’igenamajwi ya ntera ni nk’ayasanzwe akoreshwa ku mazina.

- Abantu **benshi :** ba-inshi (ba=RS, -inshi=C)

a+i=e (itegeko)

-Umukobwa **mugufi :** mu-gufi (mu=RS, gufi=C)

Nta tegeko.

-umuyobozi **mwiza :** mu-iza (mu=RS, iza=C)

u→w/j (itegeko)

**3. AMATEGEKO AGENGA IMYANDIKIRE Y’IKINYARWANDA**

**Ikata ry’inyajwi zisoza ibinyazina ngenera n'ibyungo “na” na “nka”**

Inyajwi zisoza ikinyazina ngenera n’ibyungo **“na”** na **“nka”** zirakatwa iyo ikurikiwe n’ijambo ritangiwe n’inyajwi.

### Ingero:

* Wakomerekejwe **n**’iki?
* Nta kibyara **nk**’intare **n**’ingwe.
* Umubare **w**’amashuri **y**’imyuga uriyongera.
* Nyereka uko batsa tereviziyo **n**’uko bayizimya.
* Umwaka **w**’ibihumbi bibiri na cumi n’ibiri.

***Ikitonderwa*** : inyajwi isoza ikinyazina ngenera gikurikiwe n’umubare wanditse mu mibarwa ntikatwa.

* Umwaka **wa** 2012.

**Inyajwi zisoza zidakatwa**

### Inyajwi “i” isoza akabimbura “nyiri”, n’inshinga mburabuzi “ni” na “si” ntizikatwa.

**Ingero:** - Nyiri ubwenge aruta **nyiri** uburyo

- Amasunzu **si** amasaka

- Icyatumye ejo ntaza iwawe **ni** uko natashye ndwaye.

* Icyakora ijambo **“nyiri”** iyo riri mu mazina amwe n’amwe y’icyubahiro rifatana n’ijambo ririkurikiye.
* **“nyira”** ivuga “nyina wa” ikoreshwa mu mazina, nay0 ifatana n’ijambo ibanjirije.

**Ungero:** - **Nyiricyubahiro** Musenyeri.

- Nyirabukwe aramukunda.

### Inyajwi zitangira amazina akurikira indangahantu “mu” na “ku”

Inyajwi itangira amazina bwite n’amazina rusange akurikiye indangahantu “**mu**” na “**ku”** iratakara, keretse mu ijambo ritangirwa n’inyajwi “**i**”.

### Ingero:

* Mu Mutara higanje imisozi migufi.
* Mu Kagera habamo ingona.
* Amatungo yanyuze mu murima.
* Kwita ku nka bigira akamaro.
* Abana bavuye ku iriba bajya mu ishuri.
* Banyuze mu ishyamba.